Document ID: 32007R1242

KOMISIJAS REGULA (EK) Nr. 1242/2007
(2007. gada 24. oktobris),
ar ko groza Regulu (EK) Nr. 793/2006, ar kuru paredz atsevišķus sīki izstrādātus noteikumus par to, kā īstenot Padomes Regulu (EK) Nr. 247/2006, ar ko ievieš īpašus pasākumus lauksaimniecības jomā attālākajiem Eiropas Savienības reģioniem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 30. janvāra Regulu (EK) Nr. 247/2006, ar ko ievieš īpašus pasākumus lauksaimniecības jomā attālākajiem Eiropas Savienības reģioniem (1), un jo īpaši tās 25. pantu,
tā kā:
(1)
Ņemot vērā pieredzi, kas gūta, piemērojot Komisijas Regulu (EK) Nr. 793/2006 (2), ir pamats uzskatīt, ka jāpielāgo daži minētās regulas noteikumi.
(2)
Komisijas 2000. gada 9. jūnija Regulā (EK) Nr. 1291/2000, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem (3), paredzēta sertifikātu izdošana un lietošana, izmantojot datorizētas sistēmas; norādes uz šo iespēju jāiekļauj Regulā (EK) Nr. 793/2006.
(3)
Regulas (EK) Nr. 793/2006 29. panta pirmajā ievilkumā minēts tikai īpašais piegādes režīms, kurā paredzēts izmaksāt atbalstu visu gadu. Jāiekļauj papildu pasākumi, lai nodrošinātu programmas pareizu darbību un efektivitāti. Tāpēc jāparedz iespēja visu gadu veikt maksājumus par dzīvu dzīvnieku ievešanu un piegādi, kā arī par minētās regulas 50. pantā norādītajiem pasākumiem.
(4)
Regulas (EK) Nr. 793/2006 49. pantā paredzētajām programmu grozījumu procedūrām jābūt precīzākām. Ir lietderīgi precizēt noteikumus par to, kā iesniedzami vispārējo programmu grozījumu pieprasījumi, kā Komisijai šie pieprasījumi jāapstiprina, kā arī to piemērošanas grafiks. Budžeta noteikumu dēļ apstiprinātie grozījumi jāievieš no tā gada 1. janvāra, kas seko grozījuma pieprasījumam. Turklāt ir jānošķir būtiski grozījumi, kas jāapstiprina ar Komisijas lēmumu, un nelieli grozījumi, par kuriem Komisija tikai jāinformē.
(5)
Jāprecizē Regulas (EK) Nr. 793/2006 50. panta pašreizējais formulējums, iekļaujot atsauci uz Regulas (EK) Nr. 247/2006 atbilstošo pantu.
(6)
Lai nodrošinātu netraucētu pāreju no noteikumiem, kas bija spēkā līdz 2006. gadam attiecībā uz elektronisko sertifikātu izmantošanu atbalstam saskaņā ar īpašo piegādes režīmu un attiecībā uz iespēju visu gadu veikt maksājumus par dzīvu dzīvnieku ievešanu un piegādi, kā arī par Regulas (EK) Nr. 793/2006 50. pantā minētajiem pasākumiem, 5. panta 2. punkta, 7. panta 2. punkta un 29. panta grozījumiem jāstājas spēkā dienā, kad Komisija ir paziņojusi par attiecīgās dalībvalsts vispārējās programmas apstiprināšanu saskaņā ar Regulas (EK) Nr. 247/2006 24. panta 2. punktu.
(7)
Tāpēc attiecīgi jāgroza Regula (EK) Nr. 793/2006.
(8)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 793/2006 groza šādi.
1)
Regulas 5. panta 2. punkta otro daļu aizstāj ar šādu tekstu:
“Regulas (EK) Nr. 1291/2000 8. panta 5. punktu, 13., 15., 17., 18., 19., 21., 23., 26., 27., 29. līdz 33. pantu un 36. līdz 41. pantu piemēro mutatis mutandis, neskarot šīs regulas noteikumus.”
2)
Regulas 7. panta 2. punkta otro daļu aizstāj ar šādu tekstu:
“Regulas (EK) Nr. 1291/2000 8. panta 5. punktu, 13., 15., 17., 18., 19., 21., 23., 26., 27., 29. līdz 33. pantu un 36. līdz 41. pantu piemēro mutatis mutandis, neskarot šīs regulas noteikumus.”
3)
Regulas 29. panta pirmo ievilkumu aizstāj ar šādu tekstu:
“-
atbalstu saskaņā ar īpašo piegādes režīmu, atbalstu par dzīvu dzīvnieku ievešanas un piegādes pasākumiem un 50. pantā minētajiem pasākumiem izmaksā visu gadu,”.
4)
Regulas 49. pantu aizstāj ar šādu:
“49. pants
Grozījumi programmās
1. Grozījumus vispārējās programmās, kas apstiprinātas saskaņā ar Regulas (EK) Nr. 247/2006 24. panta 2. punktu, iesniedz Komisijai, pienācīgi tos pamatojot un jo īpaši sniedzot šādu informāciju:
a)
iemesli un īstenošanas problēmas, ar ko pamato vispārējās programmas grozījumu;
b)
paredzamā grozījuma ietekme;
c)
ietekme uz saistību finansēšanu un pārbaudi.
Izņemot nepārvaramu varu vai ārkārtas apstākļus, dalībvalstis iesniedz programmu grozījumu pieprasījumus ne biežāk kā reizi kalendārajā gadā katrai programmai un ne vēlāk kā katra gada 30. septembrī.
Ja Komisijai nav iebildumu pret pieprasītajiem grozījumiem, šos grozījumus piemēro no tā gada pirmā janvāra, kas seko gadam, kurā par tiem tika paziņots.
Šos grozījumus var piemērot agrāk, ja Komisija līdz trešajā daļā minētajam datumam dalībvalstij rakstiski apstiprina, ka paziņotie grozījumi atbilst Kopienas tiesību aktiem.
Ja paziņotais grozījums neatbilst Kopienas tiesību aktiem, Komisija par to paziņo dalībvalstij un grozījums nestājas spēkā, kamēr Komisija nesaņem grozījumu, ko var uzskatīt par atbilstošu.
2. Atkāpjoties no 1. punkta, Komisija novērtē dalībvalstu priekšlikumus par turpmāk minētajiem grozījumiem un vēlākais četru mēnešu laikā kopš to iesniegšanas pieņem lēmumu par to apstiprināšanu saskaņā ar procedūru, kas minēta Regulas (EK) Nr. 247/2006 26. panta 2. punktā:
a)
jaunu pasākumu vai atbalsta shēmu iekļaušana vispārējā programmā;
b)
jau apstiprinātās atbalsta vienības palielināšana katram pašreizējam pasākumam vai atbalsta shēmai par vairāk nekā 50 % no summas, kas piemērojama laikā, kad iesniegts grozījuma pieprasījums.
3. Dalībvalstis var izdarīt šādus turpmāk minētos grozījumus, neizmantojot 1. punktā izklāstīto procedūru, ar nosacījumu, ka par šiem grozījumiem paziņo Komisijai:
a)
prognozētajās piegādes bilancēs līdz 20 % mainīt atsevišķa atbalsta apmēru vai to produktu daudzumu, uz kuriem attiecas piegādes režīms, un līdz ar to kopējo katrai produktu līnijai piešķirtā atbalsta lielumu;
b)
Kopienas atbalsta programmās par vietējo produkciju lielākais 20 % apmērā palielināt vai samazināt finansu piešķīrumu katram atsevišķam pasākumam vai katras atbalsta vienības summu, salīdzinot ar summām, kas bijušas spēkā grozījuma pieprasījuma iesniegšanas laikā;
c)
grozījumus, kas nepieciešami, ņemot vērā kodu un aprakstu grozījumus Padomes Regulā (EEK) Nr. 2658/87 (4), ko izmanto, lai identificētu produktus, par kuriem piešķirts atbalsts, ja vien šie grozījumu rezultātā netiek izmainīts pats produkts.
Šos grozījumus nepiemēro agrāk par dienu, kad tos saņēmusi Komisija. Tos var ieviest tikai reizi gadā, izņemot nepārvaramas varas gadījumus vai ārkārtas apstākļus, mainot to produktu daudzumu, uz kuriem attiecas piegādes režīms, un mainot statistikas nomenklatūru un kopējā muitas tarifa kodus, kā paredzēts Regulā (EEK) Nr. 2658/87.
5)
Regulas 50. pantu aizstāj ar šādu:
“50. pants
Pētījumu, demonstrējumu projektu, mācību vai tehniskās palīdzības pasākumu finansēšana
Summa, kas vajadzīga to pētījumu, demonstrējumu projektu, mācību un tehniskās palīdzības pasākumu finansēšanai, kuri paredzēti programmā, kas apstiprināta saskaņā ar Regulas (EK) Nr. 247/2006 24. panta 2. punkta noteikumiem un kuri nepieciešami šādas programmas īstenošanai, nedrīkst pārsniegt 1 % no kopējās summas, kas katrai programmai piešķirta saskaņā ar minētās regulas 23. panta 2. punktu.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Tomēr 1. panta 1., 2. un 3. punktu ikvienā attiecīgajā dalībvalstī piemēro no dienas, kad Komisija paziņojusi, ka tā saskaņā ar Regulas (EK) Nr. 247/2006 24. panta 2. punkta noteikumiem apstiprinājusi attiecīgās dalībvalsts vispārējo programmu.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 24. oktobrī

Labels: 15
19
5
6